《渔梁遇陈蘅田同载至杭州为别》
清代·林寿图

无衣无裳，莫上渔梁。渔梁三日落大雪，冻我手僵君足裂。

知名十载不识面，滑澾驿亭始相见。百钱藉救身饥寒，村茶恨涩酒恨酸。

山农惊说冷得紧，君辈儒衣那能忍？呼船载上严陵滩，同舟贵人冷眼看。

为龙为蛇，一上一下，不升于天，泥蟠在野。昨日北风今日南，过眼当作阴晴谈。

未须惆怅杭州别，慎勿相忘渔梁雪。

作者简介：福建闽县人，字颖叔。道光二十五年进士。官至陕西布政使。光绪二年调山西。次年因历年旱荒，协饷解不及额革职。卒年七十七。有集。